SKRIFTLIG FORESPØRGSEL E-2086/00

af Eija-Riitta Korhola (PPE-DE) til Kommissionen

(28. juni 2000)

Om: Testning af genetisk modificerede afgrøder i medlemsstaterne

I hvilket omfang tester medlemsstaternes i øjeblikket anvendte nationale systemer genetisk modificerede afgrøder for deres indvirkning på menneskets sundhed på følgende områder (herunder de måder, hvorpå denne indvirkning kan være den samme som eller adskille sig fra ikke genetisk modificerede afgrøders og levnedsmidlers indvirkning):

1. ændringer (og forskelle) i de ernæringsmæssige og ikke-ernæringsmæssige bestanddele i genetisk modificerede afgrøder og levnedsmidler i forhold til deres ikke modificerede sidestykker

2. genetisk modificerede afgrøders og levnedsmidlers potentielle allergiske indvirkning på proteinfølsomme personer (f.eks. sådanne personer, som er allergiske over for nødder), herunder potentielle proteinallergeners krydsreaktivitet

3. genetisk modificerede afgrøders og levnedsmidlers indvirkning på fostre

4. genetisk modificerede afgrøders og levnedsmidlers indvirkning på tumorfremkaldelse, tumorvækst og tumorproliferation

5. genetisk modificerede afgrøders og levnedsmidlers indvirkning på immunsystemet, herunder genetisk modificerede levnedsmiddelantigeners indvirkninger, og deres indvirkning på overlevelsen og optagelsen af specifikke proteiner som f.eks. proteaseinhibitorer og på leukocytprofil og funktionel effektivitet

6. genetisk modificerede afgrøders og levnedsmidlers indvirkning på tarmsystemet, herunder på protein- og glycoproteinsyntese, på mikroorganismerne i tarmkanalen og på tarmmikrobefloraens økologiske balance?

Samlet svar afgivet på Kommissionens vegne af David Byrne på skriftlige forespørgsler E-2083/00, E-2084/00 og E-2086/00

(3. oktober 2000)

Genetisk modificerede planter eller produkter afledt heraf er, hvis de er beregnet til brug som levnedsmidler eller levnedsmiddelingredienser, underlagt Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(1).

Kommissionen har opstillet retningslinjer for udformning og vurdering af ansøgninger efter forordningen om nye levnedsmidler (Kommissionens henstilling 618/97/EF om de videnskabelige aspekter ved og om udformningen af de oplysninger, der kræves til støtte for ansøgninger om markedsføring af nye levnedsmidler og nye levnedsmiddelingredienser, og om udarbejdelse af de første vurderingsrapporter efter Europa-Parlamentets og Rådets forordning (EF) nr. 258/97)(2).

Vurderingen af nye levnedsmidler og nye levnedsmiddelingredienser skal foretages i hvert enkelt tilfælde. Den oprindelige vurdering gennemføres af en medlemsstats organ for vurdering af levnedsmidler. Kommissionen og de øvrige medlemsstater har 60 dage til at fremkomme med bemærkninger til eller gøre indsigelse mod denne oprindelige vurderingsrapport. I tilfælde af indsigelser indhenter Kommissionen en udtalelse fra Den Videnskabelige Komité for Levnedsmidler (SCF). Alle dette organs udtalelser offentliggøres på Internettet. Det er Kommissionens hensigt at sikre, at også vurderinger, som ingen har gjort indsigelse imod, og som SCF derfor ikke har afgivet en udtalelse om, i fremtiden gøres tilgængelige på Internettet.

Kommissionens Fælles Forskningscenter (FFC) gennemfører i øjeblikket en undersøgelse(3), som tager sigte på at indsamle og analysere oplysninger om forbruget af genetisk modificerede organismer (GMO) og produkter, der er afledt af sådanne organismer, på kort og lang sigt. Denne rapport forventes at være færdig i begyndelsen af 2001, og dens resultater vil muligvis give nyt referencemateriale om dette spørgsmål.

(1) EFT L 43 af 14.2.1997.

(2) EFT L 253 af 16.9.1997.

(3) Virkningen af genetisk modificerede organismer for den menneskelige sundhed og for miljøet: kortlægning af risici koordineret af IPTS Sevilla.